**Liturgiske byggeklodser til brug ved Plant håb**

**Inspirationstekst**

Det kan virke helt ligegyldigt. Det kan virke flippet og langhåret. Det kan virke som en flugt. Men det er det ikke. Det er tro. Tro på, at verden dermed er blevet lidt rigere, lidt mere fredelig, lidt mindre ødelagt. Tro på, at Gud kan bruge hvert eneste træ på sin egen måde. Tro på, at verden altid vil være værd at plante træer i, helt ind til verdens ende. [Uddrag af prædiken fra træplantning ved "Verdens Ende"](http://www.gronkirke.dk/at-plante-et-trae/" \o "Opens external link in new window" \t "_blank)

**Digt af Piet Hein**

Du skal plante et træ  
Du skal gøre en gerning,  
Som lever, når du går i knæ,   
En ting som skal vare  
Og være til lykke og læ.

Du skal åbne dit jeg.  
Du skal blive et eneste trin  
På en videre vej.  
Du skal være et led i en lod,   
Som når ud over dig.

Du skal blomstre og dræ.  
Dine frugter skal mætte  
Om så kun det simpleste kræ.  
Du har del i en fremtid.  
For den skal du plante et træ.   
-    Piet Hein, 1948

**En velsignelsesbøn ved plantning**  
Må solen, jorden, regnen og vinden styrke dig   
og samle sig i dig som en stille uudtalt jubel over Guds gode verden.  
Må dine rødder gå dybt i jorden og dine grene strække sig mod himlen.  
Må du finde rigeligt med vand og plads til at vokse.  
Må du rense luften med din grønne lunge og velsigne vandet med dine rødder.  
Må du give mennesker glæde.  
Må du holde håbet grønt, give troen grene at klatre i og give kærligheden vækst.  
Må Gud gøre dig til et tegn blandt mange på Guds kærlighed.  
Må vi leve med dig under Guds kærligheds magt.  
Amen.

*Efter Mikkel Højholt 2016*

**Sang: Vi vil plante et træ**

1. Vi vil plante et træ, som skal vokse sig stort.  
Helt op hvor himlen bli'r blå.  
For vi vil gerne bevare den grønne jord,  
så den er god at leve på.  
  
*Tænk dig bare et kastanietræ  
med store, brune kastanier.  
Vi vil altid ku' stå i læ,  
når det sner, og det regner.*  
  
2. Vil vil klatre op, så højt vi kan.  
Vi håber, grenen kan holde.  
En vil lave kastaniemand  
og andre nisser og trolde.  
  
3. Træet vokser sig nok stort og kønt  
og skygger på solrige dage.  
Solsorten får sikkert snart begyndt  
at synge en sang for sin mage.  
- Erik Busk

**Håbsbekendelse**

Vi har et håb   
om en ny himmel og en ny jord,  
hvor freden bor,  
hvor Guds ånde indblæser liv  
og skaber en regnbue af farver og former.  
  
Vi har et håb  
om en ny himmel og en ny jord,  
hvor kærligheden bor,  
hvor Kristi livgivende ånd  
breder sig i mennesker og mellem mennesker,  
hvor lidelsen er lidt,  
hvor døden er stridt,  
og graven er tom som på opstandelsens dag.  
  
Vi har et håb  
om en ny himmel og en ny jord,  
hvor glæden bor,  
hvor Guds hellige Ånd bestandig fornyer  
det grænsesprængende fællesskab  
og det ukuelige håb  
om et liv uden grænser.  
  
*Lone Møller-Hansen 2017*